Slegte nuus vir motoristeMotoriste kan dalk slegte nuus te wagte wees wanneer die brandstofpryse vir Augustus aangekondig word. Die jongste syfers dui daarop dat, afhangende van wat in die volgende twee weke gebeur, die prys van petrol op 7 Augustus met ongeveer 30c sal styg, en die groothandelprys van diesel met sowat 26c. “Die vooruitsig het sedert die begin van die maand, toe daar nog ŉ kans was dat prysstygings tot ongeveer 10c beperk sou wees, aansienlik versleg,” het Paul Joubert, senior navorser by die Solidariteit Navorsingsinstituut, gesê. “Die rede hiervoor is dat internasionale petroleumprodukpryse skerp toegeneem het. Dit word tot dusver slegs tot ŉ geringe mate deur ŉ sterker rand teengewerk.” Indien die verwagte styging van ongeveer 30c plaasvind, sal die petrolprys ŉ nuwe nominale hoogtepunt bereik. Die nuwe prys sal ook in inflasie-aangepaste terme die tweede hoogste prys sedert Julie 2008 wees.